Steve Hofmeyr het baie om te vier. Sy 30ste album is pas opgeneem, hy het sy 11de boek vrygestel en op 53 weer pa geword. Dit is juis vir hierdie redes dat Feeslied ’n baie gepaste eerste enkelsnit vir sy nuwe album, SKREE, is.
Sy dubbel-platinumalbum, Country, was in 2016 een van die topverkopers in Suid-Afrika. Nou kan sy ondersteuners uiteindelik uitsien na SKREE, sy nuutste oorspronklike album, vir sy SKREE-toer in 2018.
“Ek word pal geïnspireer deur mense, idees en seëninge. Ek was vir die eerste keer in jare weer lus om te skryf. SKREE is die resultaat,” het hy gesê voordat hy sy internasionale toer na Australië en Nieu-Seeland afgeskop het. Hy bring al jare reeds ’n voorsmakie van Suid-Afrika na duisende bewonderaars regoor die wêreld.
Hy het teruggekeer huis toe vir die publiseer van sy 11de boek en sesde roman, Die Onaantasbares (The Untouchables), ’n misdaadroman.
“Daarna begin die toer. Ledigheid en ek is onversoenbaar, sê die 53-jarige, wat onlangs weer pa geword het. Sy dogter, Romy-lee, is op 19 Junie 2017 gebore.” Hy lag: “As jy gedink het ek is klaar, skaam jou …”